ΑΠΟΦΑΣΗ ΤΟΥ ΣΥΜΒΟΥΛΙΟΥ
της 30ής Μαρτίου 1999
για την εξουσιοδότηση, σύμφωνα με την οδηγία 92/81/ΕΟΚ, ορισμένων κρατών μελών να εφαρμόσουν και να συνεχίσουν να εφαρμόζουν μειωμένους συντελεστές του ειδικού φόρου κατανάλωσης ή απαλλαγές από τον ειδικό φόρο κατανάλωσης, σε ορισμένα πετρελαιοειδή, και για την τροποποίηση της απόφασης 97/425/ΕΚ
(1999/255/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 92/81/ΕΟΚ του Συμβουλίου, της 19ης Οκτωβρίου 1992, για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή(1), και ιδίως το άρθρο 8 παράγραφοι 4 και 5,
την πρόταση της Επιτροπής,
Εκτιμώντας:
ότι, σύμφωνα με το άρθρο 8 παράγραφος 4 της οδηγίας 92/81/ΕΟΚ, το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να εξουσιοδοτήσει οιοδήποτε κράτος μέλος να χορηγήσει περαιτέρω απαλλαγές ή μειώσεις των ειδικών φόρων κατανάλωσης επί των πετρελαιοειδών για λόγους ειδικής πολιτικής·
ότι, σύμφωνα με το άρθρο 3 της απόφασης 97/425/ΕΚ(2), το Συμβούλιο πρέπει να αποφασίσει, μέχρι τις 31 Δεκεμβρίου 1998, κατόπιν προτάσεως της Επιτροπής, αν θα πρέπει να παραταθούν για περαιτέρω συγκεκριμένη περίοδο οι παρεκκλίσεις που λήγουν στις 31 Δεκεμβρίου 1998·
ότι τα κράτη μέλη ενημέρωσαν την Επιτροπή ότι σκοπεύουν να συνεχίσουν να εφαρμόζουν ορισμένες απαλλαγές ή μειώσεις αυτού του είδους που προβλέπονται ήδη στο φορολογικό τους δίκαιο ή να εισάγουν απαλλαγές ή μειώσεις·
ότι, για λόγους ειδικής πολιτικής, ορισμένες απαλλαγές και μειώσεις θα πρέπει να συνεχίσουν να ισχύουν ως τις 31 Δεκεμβρίου 1999· ότι είναι σκόπιμο να προβλεφθεί παράταση πέρα από τις προαναφερόμενες ημερομηνίες· ότι η Επιτροπή θα εξετάζει τακτικά τις μειώσεις και απαλλαγές ώστε να εξασφαλίζει ότι συμβιβάζονται με τη λειτουργία της εσωτερικής αγοράς και τους άλλους στόχους της συνθήκης,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Κατά παρέκκλιση των υποχρεώσεων που επιβάλλονται από την οδηγία 92/82/ΕΟΚ του Συμβουλίου, της 19ης Οκτωβρίου 1992, για την προσέγγιση των συντελεστών των ειδικών φόρων κατανάλωσης στα πετρελαιοειδή(3), επιτρέπεται στα ακόλουθα κράτη μέλη να εφαρμόσουν ή να συνεχίσουν να εφαρμόζουν τις μειώσεις των συντελεστών των ειδικών φόρων κατανάλωσης ή των απαλλαγών από τους ειδικούς φόρους κατανάλωσης που αναφέρονται στη συνέχεια ως τις 31 Δεκεμβρίου 1999, εκτός εάν, πριν από την ημερομηνία αυτή, το Συμβούλιο αποφασίσει ομόφωνα, κατόπιν προτάσεως της Επιτροπής, ότι οι παρεκκλίσεις πρέπει να τροποποιηθούν ή να παραταθούν στο σύνολό τους ή εν μέρει για περαιτέρω συγκεκριμένη περίοδο:
1. Γαλλία:
- για την κατανάλωση στη νήσο της Κορσικής, εφόσον οι μειωμένοι συντελεστές είναι πάντοτε σύμφωνοι με τους ελάχιστους φορολογικούς συντελεστές για τα πετρελαιοειδή που προβλέπει η κοινοτική νομοθεσία,
- για διαφοροποιημένο συντελεστή για το πετρέλαιο (ντήζελ) κίνησης εμπορικών οχημάτων, εφόσον ο φορολογικός συντελεστής είναι σύμφωνος με τον ελάχισο συντελεστή που προβλέπεται από την κοινοτική νομοθεσία,
- για την εξαίρεση του βαρέος πετρελαίου (μαζούτ) που χρησιμοποιείται ως καύσιμο για την παραγωγή αλουμίνας στην περιοχή Gardanne.
2. Ιταλία:
- για μείωση του ειδικού φόρου κατανάλωσης της βενζίνης που καταναλώνεται στο έδαφος Friuli-Venezia Giulia, εφόσον ο φορολογικός συντελεστής είναι σύμφωνος με τον ελάχιστο συντελεστή που προβλέπεται από την κοινοτική νομοθεσία,
- για μείωση του φορολογικού συντελεστή στα πετρελαιοειδή που καταναλώνονται στις περιοχές Udine και Τεργέστης, εφόσον οι μειωμένοι συντελεστές είναι πάντοτε σύμφωνοι με τους ελάχιστους φορολογικούς συντελεστές για τα πετρελαιοειδή που προβλέπονται από την κοινοτική νομοθεσία,
- για την απαλλαγή από τον ειδικό φόρο κατανάλωσης των πετρελαιοειδών που χρησιμοποιούνται ως καύσιμο για την παραγωγή αλουμίνας στη Σαρδηνία,
- για μείωση του ειδικού φόρου κατανάλωσης για το πετρέλαιο εξωτερικής καύσης (fuel oil), που χρησιμοποιείται για την παραγωγή ατμού, και για το πετρέλαιο εσωτερικής καύσης (gas oil), που χρησιμοποιείται σε κλιβάνους για ξήρανση και "ενεργοποίηση" μοριακών σείστρων στην περιοχή Reggio της Καλαβρίας, εφόσον ο φορολογικός συντελεστής είναι σύμφωνος με τον ελάχιστο συντελεστή που προβλέπει η κοινοτική νομοθεσία.
3. Κάτω Χώρες:
- για διαφοροποιημένο συντελεστή για το πετρέλαιο (ντήζελ) κίνησης των εμπορικών οχημάτων, εφόσον ο φορολογικός συντελεστής είναι σύμφωνος με τον ελάχιστο συντελεστή που προβλέπεται από την κοινοτική νομοθεσία.
Άρθρο 2
Η παρούσα απόφαση εφαρμόζεται από την 1η Ιανουαρίου 1999.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 30 Μαρτίου 1999.